CELEX: C2007/199/27
Language: sk
Date: 2007-08-25 00:00:00
Title: Vec C-243/07: Odvolanie podané 22. mája 2007 : Carsten Brinkmann proti rozsudku Súdu prvého stupňa (piata komora) z  22. marca 2007 vo veci T-322/05, Carsten Brinkmann/Úrad pre harmonizáciu vnútorného trhu (ochranné známky a vzory) (ÚHVT)

25.8.2007   
            
            
               SK
            
            
               Úradný vestník Európskej únie
            
            
               C 199/17
            
         Odvolanie podané 22. mája 2007: Carsten Brinkmann proti rozsudku Súdu prvého stupňa (piata komora) z 22. marca 2007 vo veci T-322/05, Carsten Brinkmann/Úrad pre harmonizáciu vnútorného trhu (ochranné známky a vzory) (ÚHVT)
   (Vec C-243/07)
   (2007/C 199/27)
   Jazyk konania: nemčina
   Účastníci konania
   
      Odvolateľ: Carsten Brinkmann (v zastúpení: K. van Bebber, Rechtsanwältin)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), Terra Networks, S.A.
   Návrhy odvolateľa
   
               —
            
            
               zrušiť rozsudok Súdu prvého stupňa (piata komora) z 22. marca 2007 vo veci T-322/05;
            
         
               —
            
            
               zrušiť rozhodnutie Úradu pre harmonizáciu vnútorného trhu (OHMI) č. 3646/2004 z 29. októbra 2004;
            
         
               —
            
            
               zaviazať Úrad pre harmonizáciu vnútorného trhu na náhradu trov konania, ktoré vznikli v konaní na OHMI, a takisto trov konania, ktoré vznikli v konaní na Súdnom dvore a Súde prvého stupňa.
            
         Odvolacie dôvody a hlavné tvrdenia
   Odvolateľ podáva odvolanie proti rozsudku Súdu prvého stupňa, pričom poukazuje na porušenie ustanovení nariadenia Rady (ES) č. 40/94 z 20. decembra 1993 o ochrannej známke spoločenstva. Domnieva sa totiž, že medzi kolidujúcimi ochrannými známkami neexistuje v prejednávanej veci pri správnom posúdení nijaké nebezpečenstvo zámeny v zmysle článku 8 ods. 1 písm. b) uvedeného nariadenia.
   Po prvé nie je pravda, že výrobky a služby, pre ktoré bol požadovaný zápis ochrannej známky a výrobky a služby, pre ktoré bola zapísaná ochranná známka, ktorá je základom podanej námietky, sú úplne zhodné.
   Po druhé sa dotknutá verejnosť neskladá z priemerných nemeckých spotrebiteľov, ale z odborníkov – bankových expertov, vlastníkov nehnuteľností a pod.
   Po tretie je rozlišovacia spôsobilosť prvku „terra“ v ochrannej známke osôb podávajúcich námietku veľmi nepatrná. Tento rozhodujúci aspekt Súd prvého stupňa vôbec nezohľadnil: nezaoberal sa rozlišovacou spôsobilosťou ochrannej známky, ktorá je základom podanej námietky. To je samozrejme podstatné, pretože ak skoršia ochranná známka nemá veľkú rozlišovaciu spôsobilosť, pravdepodobnosť zámeny neexistuje za takých okolností, za akých by inak takáto pravdepodobnosť spravidla existovala. Rozsah ochrany označenia je tým menší, čím má označenie menšiu rozlišovaciu spôsobilosť. V prípade ochranných známok s nízkou rozlišovacou spôsobilosťou sa nemôže pravdepodobnosť zámeny v právnom zmysle zakladať ani na skutočnej (a vysokej) pravdepodobnosti zámeny.
   Po štvrté závisí podobnosť označení od podobnosti v obrazovom, zvukovom a slovnom zmysle s tým, že sa vychádza z ich celkového dojmu, pričom je však potrebné zohľadniť najmä ich rozlišovacie a dominantné prvky. Ochranná známka, ktorá je základom podanej námietky, je obrazovou ochrannou známkou pozostávajúcou zo slova „terra“ a obrazového prvku, ktorý má približne rovnakú veľkosť ako slovný prvok „terra“. Zo samotnej skutočnosti, že ochranná známka, proti ktorej bola podaná námietka, neobsahuje obrazový prvok, vyplýva, že pri celkovom porovnaní obidvoch ochranných známok sú viditeľné zrejmé rozdiely. Aj keby sa prijal predpoklad, že slovný prvok „terra“ je charakteristický pre ochrannú známku, proti ktorej bola podaná námietka, relevantná podobnosť vyplývajúca z práva ochrannej známky neexistuje. Je potrebné zdôrazniť, že pojem „Terra“, ktorý je z hľadiska svojho významu verejnosti dobre známy, je v skutočnosti úplne začlenený do vymysleného slova „Terranus“. Označenie „terra“ však nemá v ochrannej známke „Terranus“ nezávislú rozlišovaciu úlohu. Okrem toho je verejnosť zvyknutá na skutočnosť, že pojmy odvodené od určitého slovného kmeňa môžu v dôsledku obmeny získať úplne odlišný význam a preto stratiť akékoľvek pojmové spojenie s pôvodným pojmom.